ธนาคารกรุงไทย ครบรอบ 55 ปี พร้อมเดินหน้าพัฒนาบริการดิจิทัล ตอบโจทย์การทำธุรกิจยุคใหม่ เชื่อมต่อภาครัฐกับประชาชนทุกกลุ่ม
นายกฤษฎา จีนะวิจารณะ ประธานกรรมการ ธนาคารกรุงไทย เปิดเผยว่า ตลอดระยะเวลา 55 ปีที่ผ่านมา กรุงไทยได้ทำหน้าที่เป็นเสาหลักเศรษฐกิจของประเทศ ในการให้ความช่วยเหลือลูกค้าและประชาชน โดยเฉพาะในช่วงวิกฤติโควิด-19 โดยสนับสนุนนโยบายรัฐ ช่วยเหลือเยียวยาประชาชน รวมทั้งกระจายเม็ดเงินสู่ฐานราก เพื่อประคับประคองเศรษฐกิจของประเทศให้เดินหน้าต่อไป พร้อมขับเคลื่อนนโยบาย Thailand 4.0 ทำให้ประชาชนส่วนใหญ่คุ้นเคยกับการทำธุรกรรมผ่านช่องทางอิเล็กทรอนิกส์ ซึ่งจะนำไปสู่สังคมไร้เงินสด นอกจากนี้การพัฒนาโครงสร้างพื้นฐานด้านดิจิทัลของกรุงไทย ยังทำให้ภาครัฐมีฐานข้อมูลขนาดใหญ่ (Big Data) ซึ่งเป็นประโยชน์ในการวิเคราะห์ข้อมูล เพื่อสนับสนุนการทำโครงการภาครัฐให้มีประสิทธิภาพ โปร่งใส ทั่วถึงและตรวจสอบได้ขณะเดียวกันกรุงไทยยังยึด 5 ecosystems คือ มีภาครัฐเป็นพันธมิตรหลัก บริการด้าน Healthcare ผ่าน Health Wallet บนแอปพลิเคชั่นเป๋าตัง บริการด้านการศึกษา บริการดิจิทัลรองรับการขนส่งมวลชน และบริการด้านการชำระเงิน โดยแอปพลิเคชั่น Krungthai Next ถือเป็นโมบายแบงกิ้งเจ้าแรกและเจ้าเดียวที่นำระบบขึ้นคลาวด์ได้สำเร็จ ทำให้มีความเร็วมาก และจากการลงทุนพัฒนาโครงสร้างพื้นฐานด้านดิจิทัลมาอย่างต่อเนื่อง ทั้งแอปพลิเคชัน Krungthai NEXT เป๋าตัง ถุงเงิน และ Krungthai CONNEXT ทำให้แพลตฟอร์มของกรุงไทยเป็นแพลตฟอร์มของคนไทยทั้งประเทศ มีลูกค้ากว่า 40 ล้านคน มีผู้ประกอบการที่มาเปิดบัญชีธนาคารกรุงไทยกว่า 1.2 ล้านราย เกิดเงินหมุนเวียนในระบบเศรษฐกิจกว่า 1 แสนล้านบาท โดยกรุงไทยยังคงเดินหน้านำเทคโนโลยีมาพัฒนาบริการทางการเงินอย่างต่อเนื่อง เพื่อให้ประชาชนทุกกลุ่มมีโอกาสเข้าถึงบริการและผลิตภัณฑ์ทางการเงิน